RBI-এর কোপ, বন্ধ ব্যাঙ্কের সমস্ত লেনদেন, চরম সমস্যায় গ্রাহকরা

ওয়েব ডেস্ক: মুম্বইয়ের (Mumbai) নিউ ইন্ডিয়া কো-অপারেটিভ ব্যাঙ্কের (New India Co-Operative Bank) উপর কঠোর নিষেধাজ্ঞা (Banned) জারি করেছে রিজার্ভ ব্যাঙ্ক অব ইন্ডিয়া (RBI)। আর্থিক লেনদেনে অনিয়মের অভিযোগে এই সিদ্ধান্ত নেওয়া হয়েছে বলে জানা গিয়েছে। এই নিষেধাজ্ঞার ফলে ব্যাঙ্কের স্বাভাবিক কার্যক্রম কার্যত বন্ধ হয়ে গিয়েছে। এর ফলে চরম সমস্যায় পড়েছেন গ্রাহকরা। এখন এই ব্যাঙ্কের গ্রাহকদের করনীয় কী? জেনে নিন।

আরবিআই-এর নির্দেশ অনুযায়ী, নিউ ইন্ডিয়া কো-অপারেটিভ ব্যাঙ্ক নতুন করে কোনও ঋণ দিতে পারবে না এবং গ্রাহকদের কাছ থেকে নতুন কোনও আমানত গ্রহণও করতে পারবে না। পাশাপাশি, ব্যাঙ্ক কোনও পেমেন্ট করতে পারবে না এবং নিজেদের সম্পত্তি বিক্রি করাও নিষিদ্ধ করা হয়েছে। ফলে গ্রাহকরা নিজেদের টাকা তুলতে পারছেন না। এই নিয়ে তীব্র অসন্তোষ দেখা দিয়েছে গ্রাহকদের মধ্যে। ব্যাঙ্কের শাখাগুলির সামনে দীর্ঘ লাইন পড়েছে।

আরও পড়ুন: পরনে সবুজ জার্সি, হাতে AK-47! মণিপুরের ফুটবল মাঠে এরা কারা?

সূত্রের খবর, বর্তমানে নিউ ইন্ডিয়া কো-অপারেটিভ ব্যাঙ্কের আর্থিক পরিস্থিতি খুব একটা ভালো নয়। ব্যাঙ্কের কাছে পর্যাপ্ত মূলধন রয়েছে কি না, তা খতিয়ে দেখছে রিজার্ভ ব্যাঙ্ক। এই অনিশ্চিত পরিস্থিতিতে আগামী ছয় মাসের জন্য ব্যাঙ্কের সমস্ত কার্যক্রম সীমিত করে দেওয়া হয়েছে। এই সময়ের মধ্যে ব্যাঙ্কের আর্থিক অবস্থা পুনর্মূল্যায়ন করা হবে এবং পরবর্তী পদক্ষেপ ঠিক করা হবে।

আপাতত এই ব্যাঙ্কের গ্রাহকরা টাকা তুলতে পারছেন না। তবে এর জন্য তাঁদের আতঙ্কিত হওয়ার কারণ নেই। ডিপোজিট ইনসুরেন্স অ্যান্ড ক্রেডিট গ্যারান্টি কর্পোরেশন (DICGC) স্কিমের আওতায় প্রতিটি আমানতকারী ৫ লক্ষ টাকা পর্যন্ত কভারেজ পাবেন। অর্থাৎ, যদি ব্যাঙ্ক চূড়ান্তভাবে বন্ধও হয়ে যায়, তবুও আমানতকারীরা নির্দিষ্ট পরিমাণ অর্থ ফিরে পাবেন।

দেখুন আরও খবর: